Opdateret mandag 2. august: Siden 1. august har der også været lukket for hurtigtest i Gandrup, og åbningstiderne er ændret for Gammeltorv i Aalborg samt Hangaren i Frederikshavn. Begge steder åbent fra kl. 8 til 20, oplyser Region Nordjylland. Du kan se en opdateret liste over hurtigtest-stedernes åbningstider på Region Nordjyllands hjemmeside . I Skørping, Als, Aabybro og Trekanten i Aalborg Øst lukker hurtigtest-stederne fra 2. august. I resten af Nordjylland bliver åbningstiderne reduceret på 27 hurtigtest-steder. Det betyder, at hurtigtest-stederne kun vil have åbent et begrænset antal dage om ugen. I kortet herunder kan du se, hvordan åbningsdagene fordeler sig på de forskellige teststeder. Hvis dit lokale teststed ikke er vist, så betyder det, at åbningstiderne ikke ændres. Opdatering af kort: Der nu også lukket for hurtigtest i Gandrup. Lukningen af teststeder og ændringen af åbningstider skyldes, at færre har behov for at blive testet i takt med, at befolkningen bliver færdigvaccineret. Derfor nedskaleres testkapaciteten på landsplan, og det gælder også i Region Nordjylland. Fra 2. august vil testkapaciteten være nede på 300.000 daglige test på landsplan. Da testkapaciteten var på sit højeste i maj, kunne 700.000 testes om dagen i Danmark. Fra august vil antallet af hurtigteststeder i Nordjylland være 63, mens antallet af PCR-teststeder er 19. -	Der er stadig som udgangspunkt maksimalt 20 kilometer til det nærmeste teststed, så det stadig er let for nordjyderne at lade sig teste, hvis man har behovet, siger Lone Sondrup, Venstre, der er fungerende regionsrådsformand i Region Nordjylland. Ændringer i åbningstider Ændringer i åbningstider vil ramme hurtigteststederne i Vejgaard, Nørresundby, Hanstholm, Snedsted, Frøstrup, Vorupør, Klitmøller, Nykøbing Mors, Aars, Farsø, Nørager, Aalestrup, Hvalpsund, Øster Vrå, Tårs, Vrå, Sindal, Skallerup Klit, Lønstrup, Tversted, Asaa, Lyngså, Nibe, Løgstør, Storvorde, Slettestrand, Sæby og Hals. Hurtigteststederne betjenes af Falck, og her testes i næsen med en kort podepind. Svaret kommer efter 15-30 minutter. Hurtigtest bør ikke bruges, hvis man har symptomer på coronavirus. Her bør i stedet bruges PCR-test, som foretages med en halspodning. Du kan læse mere om åbningstider og åbningsdage på de forskellige teststeder på Region Nordjyllands hjemmeside.

Referat:
Testkapaciteten bliver droslet ned i Nordjylland, og derfor står flere hurtigteststeder til at lukke fra 2. august.